b'\n_START_ARTICLE_\nTove Jansson\n_START_PARAGRAPH_\nTove Marika Jansson (9. august 1914 Helsingi \xe2\x80\x93 27. juuni 2001 Helsingi) oli soomerootsi kirjanik ja kunstnik. _NEWLINE_Ta illustreeris ka raamatuid ja oli paljude koomiksite autor. Tema loodud on kuulsad muumitrollid.\n_START_SECTION_\nEluk\xc3\xa4ik\n_START_PARAGRAPH_\nTove Jansson s\xc3\xbcndis ja ka suri Soomes Helsingis. _NEWLINE_Ta oli skulptor Viktor Janssoni ja illustraator Signe Hammarsten-Janssoni t\xc3\xbctar. Ka tema vennad olid kunstnikud: Per Olof Jansson oli fotograaf ja Lars Jansson koomiksite autor. _NEWLINE_Soomerootslasena kirjutas Jansson k\xc3\xb5ik oma raamatud rootsi keeles._NEWLINE_Meri andis kirjanikule k\xc3\xb5ige enam inspiratsiooni. Lapsena veetis ta oma perega k\xc3\xb5ik suved Soome v\xc3\xa4ikestel saartel. Hiljem oli tal k\xc3\xbcll ateljee Helsingis, kuid ta eelistas suurema osa ajast veeta siiski v\xc3\xa4ikesel Klovharu saarel. See on \xc3\xbcks Pellinki saarestiku saar, mis asub Porvoo linna l\xc3\xa4histel. Seal elas Tove Jansson koos oma elukaaslase graafik Tuulikki Pietil\xc3\xa4ga._NEWLINE_Tema raamat "Bildhuggarens dotter" (1968) (eesti keeles "Kujuri t\xc3\xbctar") on autobiograafiline teos tema noorusp\xc3\xb5lvest._NEWLINE_Jansson on maetud Helsingi Hietaniemi kalmistule.\n_START_SECTION_\nRaamatud\n_START_PARAGRAPH_\nTove Jansson kirjutas oma esimese muumiraamatu "V\xc3\xa4ikesed trollid ja suur veeuputus" Teise maailmas\xc3\xb5ja ajal 1945. aastal. Ise \xc3\xbctles ta, et s\xc3\xb5da viis teda suurde masendusse ning seet\xc3\xb5ttu tahtis ta kirjutada midagi s\xc3\xbc\xc3\xbctut ja naiivset. _NEWLINE_Kirjastaja keeldus esialgu muumide nimetust kasutamast, kuna arvas, et see v\xc3\xb5iks lugejaid segadusse ajada ning kasutas selle asemel s\xc3\xb5na\xc3\xbchendit "V\xc3\xa4ikesed trollid". Esimene raamat erilist t\xc3\xa4helepanu ei p\xc3\xa4lvinud, kuid juba j\xc3\xa4rgmised muumiraamatud "Sabat\xc3\xa4ht" (1946) ja "V\xc3\xb5luk\xc3\xbcbar" (1948) t\xc3\xb5id autorile kuulsuse._NEWLINE_Muumilugude stiil on aja jooksul muutunud. Esimesed raamatud kuni "Trollitalveni" (1957) olid seiklusliku sisuga, kus tuli ette uputusi, komeete ja \xc3\xbcleloomulikke n\xc3\xa4htusi. _NEWLINE_"Sabat\xc3\xa4ht" on lugu sellest, kuidas \xc3\xbcks komeet oleks \xc3\xa4\xc3\xa4repealt Muumioru h\xc3\xa4vitanud (m\xc3\xb5nede kriitikute arvates on see allegooria tuumas\xc3\xb5jale). _NEWLINE_"V\xc3\xb5luk\xc3\xbcbar" on kogumik suvejutte. _NEWLINE_"Muumipapa memuaarid" (1950) r\xc3\xa4\xc3\xa4gib lugusid Muumipapa seiklusterohkest noorusest ning on \xc3\xbchtlasi humoorikas paroodia memuaaride kirjutamise stiilile. _NEWLINE_"Ohtlik jaanip\xc3\xa4ev" (1954) n\xc3\xa4itab teatrimaailma veidrusi: muumitrollid leiavad mahaj\xc3\xa4etud teatri ning etendavad seal suurejoonelise etenduse, mille on heksameetris kokku kirjutanud Muumipapa. Nendes raamatutes ei toimu tegelastes mingeid ps\xc3\xbchholoogilisi muutusi._NEWLINE_"Trollitalv" on murdepunkt, millest alates muutuvad raamatud realistlikumaks (seda eelk\xc3\xb5ige Muumimaailma kontekstis) ning tegelased hakkavad omandama oman\xc3\xa4olist ps\xc3\xbchholoogilist s\xc3\xbcgavust, eemaldudes seel\xc3\xa4bi aina enam esimeste raamatute kergest s\xc3\xbcdamlikkusest ja lapselikust r\xc3\xb5\xc3\xb5must. _NEWLINE_P\xc3\xa4rast raamatut "Hilja novembris" loobus Tove Jansson muumilugude loomisest ning asus kirjutama t\xc3\xa4iskasvanutele._NEWLINE_Muumilugude ja -l\xc3\xbchijuttude k\xc3\xb5rval on Tove Jansson kirjutanud ja illustreerinud ka neli populaarset muumide pildiraamatut: "Mis juhtus siis?" (1952, eesti keeles 2011, Tiritamm), "Kes tr\xc3\xb6\xc3\xb6stib Tillut?" (1960); "Ohtlik reis" (1977) ja "Kutsumata k\xc3\xbclaline" (1980).'